Document ID: 32014R1253

REGOLAMENT TAL-KUMMISSJONI (UE) Nru 1253/2014
tas-7 ta' Lulju 2014
li jimplimenta d-Direttiva 2009/125/KE tal-Parlament Ewropew u tal-Kunsill fir-rigward ta' rekwiżiti għall-ekodisinn tal-unitajiet ta' ventilazzjoni
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttivao2009/125/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għall-iffissar ta' rekwiżiti għall-ekodisinn għal prodotti relatati mal-enerġija (1), u b'mod partikulari l-Artikolu 15(1) tagħha,
Billi:
(1)
Skont id-Direttiva 2009/125/KE prodotti relatati mal-enerġija li jirrappreżentaw volumi sinifikanti ta' bejgħ u negozju, li għandhom impatt ambjentali sinifikanti fl-Unjoni u li jippreżentaw potenzjal sinifikanti għal titjib f'termini tal-impatt ambjentali tagħhom mingħajr ma jinħtieġu spejjeż eċċessivi, għandhom jiġu koperti minn miżura ta' implimentazzjoni jew minn miżura ta' awtoregolamentazzjoni rigward ir-rekwiżiti għall-ekodisinn.
(2)
Il-Kummissjoni vvalutat l-aspetti tekniċi, ambjentali u ekonomiċi tal-unitajiet tal-ventilazzjoni. Il-valutazzjoni wriet li l-unitajiet ta' ventilazzjoni jitqiegħdu fis-suq tal-Unjoni fi kwantitajiet kbar. Il-konsum tal-enerġija fil-fażi tal-użu hu l-iktar aspett ambjentali sinifikanti tal-unitajiet ta' ventilazzjoni billi jippreżenta potenzjal sinifikanti għal iffrankar kosteffikaċi fl-użu tal-enerġija u fit-tnaqqis tal-emissjonijiet tal-gassijiet serra.
(3)
Il-fannijiet huma parti importanti tal-unitajiet ta' ventilazzjoni. Ir-rekwiżiti ġeneriċi minimi għall-effiċjenza enerġetika għal fannijiet ġew stabbiliti fir-Regolament tal-Kummissjoni (UE) Nru 327/2011 (2). Il-konsum tal-enerġija mill-funzjonijiet tal-ventilazzjoni ta' fannijiet li jagħmlu parti mill-unitajiet ta' ventilazzjoni hu kopert mir-rekwiżiti minimi għall-prestazzjoni tal-enerġija ta' dak ir-Regolament, imma ħafna unitajiet ta' ventilazzjoni jużaw fannijiet li mhumiex koperti minnu. Għalhekk, huwa neċessarju li jiġu introdotti miżuri ta' implimentazzjoni għall-unitajiet ta' ventilazzjoni.
(4)
Għandha ssir distinzjoni bejn il-miżuri li japplikaw għal unitajiet ta' ventilazzjoni residenzjali u għal unitajiet ta' ventilazzjoni mhux residenzjali abbażi tar-rata individwali tal-fluss tal-arja tagħhom peress li fil-prattika jintużaw żewġ settijiet differenti ta' standards ta' qisien,
(5)
Unitajiet żgħar ta' ventilazzjoni ta' potenza elettrika input ta' inqas minn 30 W għal kull fluss ta' arja għandhom jiġu eżentati mir-rekwiżiti ta' dan ir-Regolament, ħlief għar-rekwiżiti ta' informazzjoni. Dawn l-unitajiet huma ddisinjati għal ħafna applikazzjonijiet differenti, u fil-biċċa l-kbira joperaw b'mod intermittenti u b'funzjonijiet supplimentari biss, pereżempju fi kmamar tal-banju. L-inklużjoni tagħhom tirrappreżenta piż amministrattiv konsiderevoli f'termini ta' sorveljanza tas-suq minħabba ammonti kbar ta' bejgħ, filwaqt li tikkontribwixxi biss għal sehem żgħir tal-potenzjal tal-iffrankar ta' enerġija. Madankollu, peress li joffru funzjonalitajiet similari għal dawk ta' unitajiet oħra ta' ventilazzjoni, l-inklużjoni possibbli tagħhom għandha tiġi indirizzata bl-istess mod fil-valutazzjoni ta' dan ir-Regolament. Barra minn hekk, unitajiet ta' ventilazzjoni ddiżinjati speċifikament biex joperaw esklussivament għal finijiet ta' emerġenza jew f'ambjenti eċċezzjonali jew ta' periklu għandhom jiġu eżentati wkoll, peress li jintużaw b'mod rari u għal ftit ħin biss. L-eżenzjonijiet jiċċaraw ukoll li l-unitajiet multifunzjonali li fil-biċċa l-kbira jsaħħnu jew ikessħu u l-estratturi tal-apparat kollu tal-kċina huma esklużi. Il-Kummissjoni wettqet studji ta' tħejjija biex tanalizza l-aspetti tekniċi, ambjentali u ekonomiċi tal-apparat tal-unitajiet ta' ventilazzjoni residenzjali u mhux residenzjali. L-istudji tħejjew flimkien mal-partijiet interessati mill-Unjoni u mill-pajjiżi terzi, u r-riżultati tqiegħdu għad-dispożizzjoni tal-pubbliku.
(6)
Il-parametru ambjentali ewlieni tal-prodotti koperti li ġie identifikat bħala l-iktar sinifikanti għall-finijiet ta' dan ir-Regolament huwa l-konsum tal-enerġija fil-fażi tal-użu. Ġie stmat li fl-Unjoni, il-konsum annwali tal-elettriku ta' prodotti soġġetti għal dan ir-Regolament kien ta' 77,6 TWh, fl-2010. Fl-istess ħin, dawn il-prodotti jiffrankaw 2 570 PJ ta' enerġija għat-tisħin tal-post. B'kollox, jekk jiġi applikat koeffiċjent ta' konverżjoni ta' enerġija primarja ta' 2,5 għall-elettriku, il-bilanċ ta' enerġija hu ta' 1 872 PJ ta' ffrankar annwali ta' enerġija primarja fl-2010. Mingħajr miżuri speċifiċi, l-iffrankar totali hu mistenni jikber sa 2 829 PJ fl-2025.
(7)
L-istudji ta' tħejjija juru li l-konsum tal-enerġija mill-prodotti li huma soġġetti għal dan ir-Regolament jista' jitnaqqas b'mod sinifikanti. L-effett ikkombinat tar-rekwiżiti għall-ekodisinn stipulati f'dan ir-Regolament u fir-Regolament Delegat tal-Kummissjoni (UE) Nru 1254/2014 (3) mistenni jirriżulta f'żieda totali fl-iffrankar sa 1 300 PJ (45 %) għal livell ta' 4 130 PJ fl-2025.
(8)
L-istudji ta' tħejjija juru li r-rekwiżiti fir-rigward tal-parametri l-oħra tal-ekodisinn imsemmija fil-Parti 1 tal-Anness I tad-Direttiva 2009/125/KE mhumiex meħtieġa għall-unitajiet ta' ventilazzjoni minħabba li l-konsum tal-enerġija fil-fażi tal-użu huwa bil-bosta l-iktar aspett ambjentali importanti.
(9)
Ir-rekwiżiti tal-ekodisinn għandhom jiddaħħlu gradwalment sabiex il-manifatturi jingħataw żmien biżżejjed biex jiddisinjaw mill-ġdid il-prodotti li huma suġġetti għal dan ir-Regolament. Għaż-żmien tal-introduzzjoni ta' dawn ir-rekwiżiti għandu jitqies l-impatt fuq l-ispejjeż għall-utenti finali u l-manifatturi, b'mod partikolari għall-intrapriżi żgħar u medji, filwaqt li jiġi żgurat li titjieb il-prestazzjoni ambjentali tal-unitajiet tal-ventilazzjoni bla dewmien mhux neċessarju.
(10)
Il-parametri tal-prodott għandhom jitkejlu u jiġu kkalkulati permezz ta' metodi li jkunu affidabbli, preċiżi u riproduċibbli, u li jqisu l-metodi tal-qisien u tal-kalkolu l-aktar avvanzati rrikonoxxuti, inklużi, fejn ikunu disponibbli, standards armonizzati adottati mill-korpi Ewropej tal-istandardizzazzjoni wara talba mill-Kummissjoni, skont il-proċeduri stabbiliti fir-Regolament (UE) Nru 1025/2012 tal-Parlament Ewropew u tal-Kunsill (4).
(11)
Fil-miżura ta' implimentazzjoni għandhom jiġu identifikati punti ta' riferiment għal tipi ta' unitajiet ta' ventilazzjoni disponibbli bħalissa li għandhom effiċjenzja enerġetika għolja abbażi tal-informazzjoni miġbura waqt il-preparazzjoni tal-miżura, sabiex il-manifatturi jkunu jistgħu jagħmlu użu minn din il-valutazzjoni biex jevalwaw soluzzjonijiet ta' disinn alternattivi u l-prestazzjoni ambjentali miksuba tal-prodott mal-punti ta' riferiment. Dan għandu jgħin sabiex jiġu żgurati disponibbiltà wiesgħa u l-aċċessibbiltà faċli tal-informazzjoni, b'mod partikolari għall-intrapriżi żgħar u medji, u dan għandu jiffaċilita aktar l-integrazzjoni tal-aqwa teknoloġiji ta' disinn u jiffaċilita l-iżvilupp ta' prodotti aktar effiċjenti biex jitnaqqas il-konsum tal-enerġija.
(12)
Ġie kkonsultat il-Forum ta' Konsultazzjoni msemmi fl-Artikolu 18 tad-Direttiva 2009/125/KE.
(13)
Il-miżuri pprovduti f'dan ir-Regolament huma skont l-opinjoni tal-Kumitat stabbilit bl-Artikolu 19(1) tad-Direttiva 2009/125/KE,
ADOTTAT DAN IR-REGOLAMENT:
Artikolu 1
Is-suġġett u l-kamp ta' applikazzjoni
1. Dan ir-Regolament japplika għall-unitajiet ta' ventilazzjoni u jistabbilixxi rekwiżiti għall-ekodisinn għat-tqegħid fis-suq jew għat-tqegħid fis-servizz tagħhom.
2. Dan ir-Regolament m'għandux japplika ghal unitajiet ta' ventilazzjoni li:
(a)
huma unidirezzjonali (dħul jew ħruġ tal-arja) b'potenza elettrika input ta' inqas minn 30 W, ħlief għar-rekwiżiti ta' informazzjoni;
(b)
huma bidirezzjonali, b'potenza elettrika input totali għal fannijiet ta' inqas minn 30 W għal kull fluss ta' arja, ħlief għar-rekwiżiti ta' informazzjoni;
(c)
huma fannijiet b'fus jew fannijiet ċentrifugi biss mgħammra b'ħawsing f'termini tar-Regolament (UE) Nru 327/2011;
(d)
huma speċifikati esklussivament bħala jitħaddmu f'atmosferi potenzjalment esplożivi kif definit fid-Direttiva 94/9/KE tal-Parlament Ewropew u tal-Kunsill (5);
(e)
huma speċifikati esklussivament bħala li jitħaddmu f'użu ta' emerġenza, għal perjodi qosra ta' żmien, u bħala li huma konformi mar-rekwiżiti bażiċi għal xogħlijiet ta' bini fir-rigward tas-sigurtà f'każ ta' nirien kif stipulat fir-Regolament (UE) Nru 305/2011 tal-Parlament Ewropew u tal-Kunsill (6);
(f)
huma speċifikati esklussivament bħala jitħaddmu:
(i)
meta t-temperatura ta' tħaddim tal-arja li tkun qed tiġi mmexxija tkun ogħla minn 100 °C;
(ii)
meta t-temperatura tal-ambjent tal-mutur li jħaddem il-fann, jekk dan il-mutur ma jkunx fil-fluss tal-arja, tkun ogħla minn 65 °C waqt it-tħaddim;
(iii)
meta t-temperatura tal-arja li tkun qed tiġi mmexxija jew it-temperatura tal-ambjent tal-mutur waqt it-tħaddim, jekk dan il-mutur ma jkunx fil-fluss tal-arja, tkun ta' inqas minn - 40 °C;
(iv)
meta l-provvista tal-vultaġġ taqbeż 1 000 V AC jew 1 500 V DC;
(v)
f'ambjenti tossiċi, korrużivi ħafna jew li jieħdu n-nar malajr, jew f'ambjenti li jkollhom sustanzi li joborxu;
(g)
jinkludu skambjatur tas-sħana u pompa tas-sħana għall-irkupru tas-sħana jew biex jippermettu t-trasferiment jew l-estrazzjoni tas-sħana li huma addizzjonali għall-għan tas-sistema tal-irkupru ta' sħana, ħlief għat-trasferiment tas-sħana għall-protezzjoni tal-ġlata jew it-tneħħija tagħha;
(h)
huma kklassifikati bħala estratturi tal-apparat kollu tal-kċina koperti mir-Regolament tal-Kummissjoni (UE) Nru 66/2014 (7) dwar l-apparat tal-kċina.
Artikolu 2
Definizzjonijiet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(1)
“unità ta' ventilazzjoni (VU)” tfisser tagħmir li jaħdem bl-elettriku li huwa mgħammar b'ta' mill-inqas skrun wieħed, b'mutur wieħed u b'ħawsing estern, maħsub biex jissostitwixxi l-arja użata b'arja minn barra f'bini jew f'parti minn bini;
(2)
“unità ta' ventilazzjoni residenzjali” (RVU) tfisser unità ta' ventilazzjoni li fil-każ tagħha
(a)
ir-rata tal-fluss massima ma taqbiżx il-250 m3/h;
(b)
ir-rata tal-fluss massima hija ta' bejn 250 u 1 000 m3/h, u li fil-każ tagħha l-manifattur jiddikjara li l-użu maħsub tagħha huwa esklussivament wieħed ta' ventilazzjoni residenzjali;
(3)
“unità ta' ventilazzjoni mhux residenzjali” (NRVU) tfisser unità ta' ventilazzjoni fejn ir-rata massima tal-fluss tal-unità ta' ventilazzjoni taqbeż il-250 m3/h, u, fejn ir-rata massima tal-fluss tal-arja hija ta' bejn 250 u 1 000 m3/h, u l-manifattur ma ddikjarax l-użu maħsub tagħha bħala esklussivament għal applikazzjoni ta' ventilazzjoni mhux residenzjali;
(4)
“rata tal-fluss massima” hija r-rata massima tal-fluss volumetriku tal-arja iddikjarata ta' unità ta' ventilazzjoni li tista' tinkiseb permezz ta' kontrolli integrati jew kontrolli separati li jiġu fornuti b'mod konġunt, f'kundizzjonijiet ambjentali standard (20 °C) u f'101 325 Pa, meta l-unità tkun ġiet installata bis-sħiħ (eż. tkun mgħammra b'filtri nodfa) u skont l-istruzzjonijiet tal-manifattur, għal RVUs b'ventijiet il-fluss massimu huwa relatat mal-fluss tal-arja b'100 Pa ta' differenza fil-pressjoni statika esterna, u fil-każ ta' RVUs mingħajr ventijiet, relatata mal-fluss tal-arja bid-differenza fil-pressjoni esterna totali minima li tista' tinkiseb u li għandha tintgħażel minn sett ta' valuri ta' 10 (minimu) -20-50-100-150-200-250 Pa, liema minnhom hija ugwali għal jew eżatt taħt il-valur tad-differenza mkejla fil-pressjoni;
(5)
“unità ta' ventilazzjoni unidirezzjonali” (UVU) tfisser unità ta' ventilazzjoni li tipproduċi fluss ta' arja f'direzzjoni waħda biss, jew minn ġewwa għal barra (ħruġ) jew minn barra għal ġewwa (dħul), fejn il-fluss tal-arja prodott b'mod mekkaniku jkun ibbilanċjat bi provvista naturali tal-arja jew bi ħruġ;
(6)
“unità ta' ventilazzjoni bidirezzjonali” (BVU) tfisser unità ta' ventilazzjoni li tipproduċi fluss ta' arja minn ġewwa għal barra u li hija mgħammra kemm b'fannijiet għad-dħul kif ukoll b'fannijiet għall-ħruġ tal-arja;
(7)
“mudell ta' unità ta' ventilazzjoni ekwivalenti” ifisser unità ta' ventilazzjoni bl-istess karatteristiċi tekniki skont ir-rekwiżiti applikabbli tal-informazzjoi dwar il-prodott, imma li tqiegħdet fuq is-suq bħala mudell ta' unità differenti ta' ventilazzjoni mill-istess manifattur, rappreżentant awtorizzat jew importatur.
Fl-Anness I qed jingħataw iktar definizzjonijiet għall-għanijiet tal-Annessi II sa IX.
Artikolu 3
Rekwiżiti għall-Ekodisinn
1. Mill-1 ta' Jannar 2016, l-RVUs għandhom iħarsu r-rekwiżiti speċifiċi għall-ekodisinn stipulati fl-Anness II, punt 1.
2. Mill-1 ta' Jannar 2016, l-NRVUs għandhom iħarsu r-rekwiżiti speċifiċi għall-ekodisinn stipulati fl-Anness III, punt 1.
3. Mill-1 ta' Jannar 2018, l-RVUs għandhom iħarsu r-rekwiżiti speċifiċi għall-ekodisinn stipulati fl-Anness II, punt 2.
4. Mill-1 ta' Jannar 2018, l-NRVUs għandhom iħarsu r-rekwiżiti speċifiċi għall-ekodisinn stipulati fl-Anness III, punt 2.
Artikolu 4
Ir-Rekwiżiti għall-Informazzjoni
1. Mill-1 ta' Jannar 2016 il-manufatturi, ir-rappreżentanti awtorizzati tagħhom u l-importaturi tal-RVUs għandhom iħarsu r-rekwiżiti ta' informazzjoni stipulati fl-Anness IV.
2. Mill-1 ta' Jannar 2016 il-manufatturi, ir-rappreżentanti awtorizzati tagħhom u l-importaturi tal-NRVUs għandhom iħarsu r-rekwiżiti ta' informazzjoni stipulati fl-Anness V.
Artikolu 5
Valutazzjoni tal-konformità
1. Il-manifatturi ta' unitajiet ta' ventilazzjoni għandhom iwettqu l-valutazzjoni ta' konformità stipulata fl-Artikolu 8 tad-Direttiva 2009/125/KE billi jużaw is-sistema ta' kontroll intern tad-disinn stabbilita fl-Anness IV ta' dik id-Direttiva jew is-sistema ta' ġestjoni stabbilita fl-Anness V ta' dik id-Direttiva.
Għall-finijiet tal-valutazzjoni ta' konformità tal-RVUs, il-kalkolu tar-rekwiżit tal-konsum tal-enerġija speċifiku għandu jitwettaq b'konformità mal-Anness VIII ta' dan ir-Regolament.
Għall-finijiet tal-valutazzjoni ta' konformità ta' NRVUs, il-kalkoli u l-qisien għar-rekwiżiti speċifiċi għall-ekodisinn għandhom jitwettqu b'konformità mal-Anness IX ta' dan ir-Regolament.
2. Il-fajl tad-dokumentazzjoni teknika kkompilat b'konformità mal-Anness IV tad-Direttiva 2009/125/KE għandu jinkludi kopja tal-informazzjoni tal-prodott stipulata fl-Annessi IV u V ta' dan ir-Regolament.
Fejn l-informazzjoni inkluża fid-dokumentazzjoni teknika għal mudell ta' unità partikolari tal-ventilazzjoni tkun ġiet akkwistata permezz ta' kalkoli abbażi tad-disinn, jew estrapolazzjoni minn unitajiet oħra ta' ventilazzjoni, jew mit-tnejn, id-dokumentazzjoni teknika għandha tinkludi l-informazzjoni li ġejja:
(a)
dettalji ta' tali kalkoli jew estrapolazzjonijiet, jew it-tnejn;
(b)
dettalji tat-testi li jkunu saru minn manifatturi biex jivverifikaw il-preċiżjoni tal-kalkoli u l-estrapolazzjonijiet;
(c)
lista ta' mudelli oħra ta' unitajiet ta' ventilazzjoni fejn l-informazzjoni inkluża fid-dokumentazzjoni teknika ġiet akkwistata fuq l-istess bażi;
(d)
lista ta' mudelli ta' unitajiet ta' ventilazzjoni ekwivalenti.
Artikolu 6
Proċedura ta' verifika għall-finijiet tas-sorveljanza tas-suq
Meta jwettqu s-sorveljanza tas-suq imsemmija fl-Artikolu 3(2) tad-Direttiva 2009/125/KE biex jiżguraw il-konformità mar-rekwiżiti stipulati għal RVUs fl-Anness II ta' dan ir-Regolament u għal NRVUs fl-Anness III ta' dan ir-Regolament, l-awtoritajiet tal-Istati Membri għandhom japplikaw il-proċedura tal-verifika stipulata fl-Anness VI.
Artikolu 7
Punti ta' riferiment
Il-punti ta' riferiment imsemmija fil-punt (2) tal-Parti 3 tal-Anness I tad-Direttiva 2009/125/KE li għandhom jiġu applikati għal unitajiet ta' ventilazzjoni, huma stipulati fl-Anness VII ta' dan ir-Regolament.
Artikolu 8
Reviżjoni
Il-Kummissjoni għandha tivvaluta l-ħtieġa li tistabbilixxi rekwiżiti dwar tnixxija ta' arja fid-dawl tal-progress teknoloġiku li jkun sar u għandha tippreżenta r-riżultati ta' dik il-valutazzjoni lill-Forum ta' Konsultazzjoni sa mhux aktar tard mill-1 ta' Jannar 2017.
Il-Kummissjoni għandha tirrevedi dan ir-Regolament fid-dawl tal-progress teknoloġiku li jkun sar u għandha tippreżenta r-riżultati ta' din ir-reviżjoni lill-Forum ta' Konsultazzjoni sa mhux aktar tard mill-1 ta' Jannar 2020.
Ir-reviżjoni għandha tinkludi valutazzjoni ta' dan li ġej:
(a)
l-estensjoni possibbli tal-iskop ta' dan ir-Regolament li jkopri unitajiet unidirezzjonali b'potenza elettrika input ta' inqas minn 30 W u unitajiet bidirezzjonali, b'potenza elettrika input totali għall-fannijiet ta' inqas minn 30 W għal kull fluss ta' arja;
(b)
it-tolleranzi ta' verifika stipulati fl-Anness VI;
(c)
l-adegwatezza li jitqiesu l-effetti ta' filtri li jikkunsmaw ftit enerġija fuq l-effiċjenza enerġetika;
(d)
il-ħtieġa li tiġi stabbilita fażi oħra b'rekwiżiti iktar stretti għall-ekodisinn.
Artikolu 9
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta' Lulju 2014.

Labels: 7
3
14
1